România se pregătește pentru intrarea în "Air Schengen". Ce se întâmplă pe Aeroportul Otopeni
Compania Naţională Aeroporturi Bucureşti (CNAB) anunţă, vineri, că în perioada următoare capacitatea de procesare a călătorilor va fi scăzută, pentru implementarea fluxurilor Schengen / non- Schengen.
Implementarea măsurilor se va termina la finalul lunii martie.
"În continuarea măsurilor luate pentru implementarea fluxurilor Schengen / non- Schengen la Aeroportul Internaţional Henri Coandă Bucureşti, începând de vineri, 1 martie 2024, porţile de control automat la frontieră (ABC - automatic border control) vor fi relocate de către Inspectoratul General al Poliţiei de Frontieră de pe actualul flux de Plecări Internaţionale pe viitorul flux de Plecări non-Schengen. Astfel, temporar, capacitatea de procesare va fi redusă", anunţă, vineri, CNAB.
Compania precizează că, împreună cu Poliţia de Frontieră, depune toate eforturile pentru a minimiza disconfortul pasagerilor în luna martie, când se finalizează reconfigurarea Schengen a terminalelor Aeroportului Henri Coandă.